དེ་ནས་ཡང་ང་སྡོད་སའི་ཉེ་ཁུལ་གྱི་ཆོས་ཚོགས་ཤིག་ནང་ཡོད་པའི་དགེ་བཤེས་ཟླ་འོད་ལགས་དང་།དེ་མིན་གྱི་དགེ་བཤེས་ཤིག་ཀྱང་ཕེབས་ཡོད་པ་མཇལ།དགེ་བཤེས་ཟླ་འོད་ལགས་ནི་ཁམས་ནས་ཡིན་ཞིང་།དགུང་ན་ཧ་ཅང་མཐོ་བས་འཁོར་ལོའི་ནང་དྲུད་ན་མ་གཏོགས་ཕེབས་མི་ཐུབ།སྤྱན་གྱིས་ཀྱང་ཡག་པོ་གཟིགས་ཐུབ་ཀྱི་མེད།ཡིན་ནའང་སྤྱི་དོན་ཐུགས་བཅངས་ཀྱིས་འོས་འཕེན་པར་ཕེབས་པ་མཇལ་བས།སེམས་འགུལ་ཐེབས།ཁོང་ཕྱིར་ཕེབས་སྐབས།འཁོར་ལོའི་ནང་བཏེགས་ཏེ་རྡོ་སྐས་ཁག་བསྒྲོལ་དགོས་པས།དེ་ལ་ཁོང་གི་ཞབས་ཕྱི་དང་མཉམ་དུ་ང་རང་གི་ངོས་ནས་ཀྱང་ཞབས་འདེགས་ཞུས།དགེ་བཤེས་གཞན་དེ་ཡང་དགུང་ལོ་༨༠ཡོལ་ཟིན་པ་ཞིག་རེད།ཡིན་ནའང་ཁོང་གི་སྐུ་གཟུགས་ཧ་ཅང་ཐང་།